|  |  |  |  |
| --- | --- | --- | --- |
| Rīgā, | Datums skatāms laika zīmogā. | Nr. | 1-132/4411 |
| Uz | 22.04.2021 | Nr. | VSS - 353 |

**Iekšlietu ministrijai**

 *Atzinums par Ministru kabineta noteikumu projektu "Kriminālizlūkošanas atbalsta informācijas sistēmas noteikumi" (VSS- 353)*

 Vides aizsardzības un reģionālās attīstības ministrija savas kompetences ietvaros ir iepazinusies Ministru kabineta noteikumu projektu "Kriminālizlūkošanas atbalsta informācijas sistēmas noteikumi" (turpmāk- Projekts) un Projekta sākotnējās ietekmes novērtējuma ziņojumu (anotāciju) un izsaka šādus **iebildumus:**

1. Saskaņā ar Valsts informācijas sistēmu likuma 5.panta 5.daļu, papildināt Projekta anotāciju, norādot uz paredzēto tehnisko risinājumu piekļuves nodrošināšanai. Vēršam uzmanību uz Informatīvajā ziņojumā "Par informācijas aprites un piekļuves risinājumiem valsts pārvaldē" (<http://tap.mk.gov.lv/lv/mk/tap/?pid=40460016&mode=mk&date=2019-04-02>) un Ministru kabineta 2019.gada 2.aprīļa sēdes protokolā Nr.17 32.§ noteikto Vienotā pieteikšanas moduļa lietošanu visām jaunveidojamām vai būtiski pārveidojamām valsts informācijas sistēmām.
2. Lūdzam precizēt Projekta 4.punktā ietverto apzīmējumu “*pieslēguma punkti*” vai Projekta anotācijā to skaidrot, lai nodrošinātu viennozīmīgu izpratni par Kriminālizlūkošanas atbalsta informācijas sistēmas (turpmāk- KAIS) datu apmaiņu.

Un šādus **priekšlikumus:**

1. VARAM aicina izvērtēt iespēju Projektā iekļaut norādi par KAIS izveides mērķi un uzdevumu atbilstoši Valsts informācijas sistēmu likuma 5.panta 3.daļā noteiktajam.
2. VARAM vērš uzmanību, ka Valsts kontrole 2017.gada 9.jūnija revīzijā Nr. 2.4.1-12/2016 “Vai valsts pārvalde efektīvi rīkojas ar uzkrāto informāciju?” konstatēja pārlieku lielu administratīvo slogu, kurš saistīts ar līgumu slēgšanu valsts pārvaldē, lai vienotos par datu aprites nosacījumiem. Ņemot vērā iepriekš minēto, lūdzam izvērtēt iespēju Projektā iekļaut datu aprites kārtību (apjomu, nosacījumus, ierobežojumus) un pušu saistības.

Papildu VARAM informē, ka:

1. 2020.gada 17.novembra Valsts sekretāru sanāksmē ir izsludināti grozījumi Ministru kabineta 2006.gada 24.janvāra noteikumos Nr.71 “Valsts informācijas sistēmu attīstības projektu uzraudzības kārtība” (turpmāk – noteikumu projekts). Noteikumu projekta mērķis ir noteikt valsts informācijas sistēmu (turpmāk – VIS) un to darbībai nepieciešamo informācijas un komunikācijas tehnoloģisko (turpmāk – IKT) resursu un pakalpojumu attīstības projektu uzraudzības nodrošināšanai iesniedzamos dokumentus, izvirzot vienādas prasības visiem VIS attīstības projektiem neatkarīgi no to finansējuma avota, kā arī noteikt uzraudzības kārtību. **Lūdzam ņemt vērā, ka nepieciešams iesniegt VARAM pieteikumu un pasākuma aprakstu par KAIS izveidi.**
2. atbilstoši Ministru kabineta 2019.gada 5.novembra noteikumu Nr.523 “Valsts informācijas resursu, sistēmu un sadarbspējas informācijas sistēmas noteikumi” 31.punktam KAIS pārzinim būs jāiekļauj informācija Valsts informācijas resursu, sistēmu un sadarbspējas informācijas sistēmā (VIRSIS).

Valsts sekretāra vietnieks

digitālās transformācijas jautājumos Āris Dzērvāns

Truhanova, 66016793

Evita.truhanova@varam.gov.lv

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |